தமிழ் சினிமாவில் நடிகர்கள், இயக்குநர்கள், இசையமைப்பாளர்களைப்போலவே தனித்துவமிக்கப் பாடலாசிரியர்களும் நிறைந்துகிடப்பது நம் வரம். இயக்குநர் எழுதிய சூழலுக்குத் தகுந்த இசையை இசையமைப்பாளர் உருவாக்க, சூழலின் தீவிரம் குறையாது அதற்கான வரிகளை கவிஞர்கள் எழுதிக் கொடுக்க, பாடகர்கள் அதைப் பாடி உருவாகிறது திரையிசைப் பாடல்கள். இத்தனை படிநிலைகளைக் கடந்துவரும் பாடல்கள்தான், நாம் விரும்பியப் பொழுதுகளில் சாமரம் வீசி நம்மைத் தேற்றுகின்றன. தமிழ்த் திரையில் விரியும் ஒரு காட்சியோ, நடிகர்களின் நடிப்போ ஏற்படுத்தாத ஒரு தாக்கத்தை, பாடல் வரிகள் சடுதியில் ஏற்படுத்திவிடுகின்றன. நம் உணர்வுகளுக்கான வார்த்தைகளைச் சரியாகத் தேடிப் பிடித்து, நம்மைப் பிணைத்து நம்மை பிரமிக்கவைத்துவிடுகின்றன பாடல்கள்.